‘Soek beter rede as rasse-integrasie vir LLB-graadprobleem’Argieffoto Die burgerregte-organisasie AfriForum het ernstige bedenkinge oor die aanname dat té min transformasie een van die redes is waarom LLB-graadkursusse aan sekere universiteite die gevaar loop om hul akkreditasie te verloor. Die Noordwes-Universiteit, die Walter Sisulu-Universiteit, Unisa en die Universiteit van die Vrystaat kan moontlik hul LLB-akkreditasie verloor as dié universiteite nie voor Oktober hul akademiese programme wysig nie, het die raad op hoër onderwys onlangs gewaarsku. Dít volg nadat die raad in 2016 die LLB-kwalifikasies van universiteite landswyd hersien het met die oog op die verhoging van die gehalte van regsopleiding in die land. Prof. Dan Kgwadi, visekanselier van die NWU, meen ’n gebrek aan integrasie tussen studente van verskeie rassegroepe in die LLB-program is een van die redes waarom die NWU se regsgraad in gedrang is. “Dit is belaglik om aan te voer dat ’n gebrek aan rasse-integrasie tussen studente een van die redes is waarom die NWU se akkreditasie in gedrang is. Hoe kan integrasie die gehalte van onderrig bepaal? Moet daar nie eerder na die inhoud van programme en die gehalte van dosente gekyk word nie,” het Alana Bailey, adjunk uitvoerende hoof van AfriForum gesê. Volgens Bailey is dit ook verregaande om aan te voer dat rasse-integrasie ’n voorwaarde moet wees om bekwame regslui te lewer. “Is ’n advokaat of prokureur byvoorbeeld dan nie by magte of bevoeg om sy Chinese kliënt te verteenwoordig omdat hulle nie aan rasse-integrasie blootgestel was nie?” Sy meen AfriForum wil ook weet of die raad op hoër onderwys behoorlik navorsing in die werkplek gedoen het om vas te stel of die gehalte van LLB-studente wat ander instellings aflewer, bo verdenking en op standaard is. Olivia Mokgatle, hoof van die raad se afdeling wat nasionale standaarde hersien, het nie gesê op grond waarvan die vier universiteite moontlik hul akkreditasie kan verloor nie, maar het wel genoem dat die instellings as deel van die hersieningsproses ŉ vraelys moet invul wat deur ŉ paneel van die raad ondersoek word. Sy meen indien die raad nie tevrede is met dié vorderingsverslae in Oktober nie, hy nie sal huiwer om akkreditasie terug te trek nie. Luidens mediaberigte het dr. Theuns Eloff, voormalige visekanselier van die NWU, gesê die raad kyk gewoonlik na die aantal nagraadse kwalifikasies wat personeel aan die fakulteit het, die verhouding van studente teenoor dosente en die navorsingsuitsette van personeel. Daniël Laäs, ŉ prokureur van die regsfirma Laäs Doman Ingelyf in Waterkloof, Pretoria, het gesê die instansie waar regstudente hul studies voltooi, is belangrik, maar nie die enigste kriterium wat in die aanstelling van kandidaatprokureurs oorweeg word nie. “Hoewel ons gevind het dat klerke van sekere universiteite wel beter resultate lewer en meer praktiese kennis het, kyk ons firma steeds na die instansie waar studente hul kwalifikasie verwerf het sowel as na individuele vaardighede én kennis.” Johanette Rheeder, ŉ advokaat van Johanette Rheeder Ing., sê haar firma fokus op kandidate se akademiese rekord en hul bereidwilligheid om te leer en deel van ŉ span te wees. “Omdat nuwe klerke geen werkservaring het nie, kyk ons na hul ywerigheid en die algemene indruk wat hulle maak tydens hul onderhoud. Ons fokus ook natuurlik op hul akademiese rekord, maar vind nie noodwendig dat spesifieke akademiese prestasies aan spesifieke instansies gekoppel kan word nie.”